Uhulumende Ukhuthazwa Ukulimukisa Abantu Ngengozi Engabe Isiza
Ingcwethi ezibona ngezomkhathi zikhuthaza uhulumende lezinye inhlangothi zempilo ezisebenzisana laye ukuthi bathuthukise indlela zokulimukisa uzulu ngengozi eyabe isiziveza ukuthi isendleleni enjengeyomkhathi kumbe eyemvelo.
HARARE — Ingcwethi ezibona ngokuguquka komkhathi zikhuthaza uhulumende ukuba afunde ukulungiselela elakusasa ngokulungisisa amaphutha abekhona ekuphathweni kwengozi ezedlula ezifana lengozi yezulu lesiphepho ele Cyclone Idai esanda kwehlela izigaba zeManicaland, Masvingo leMashonaland East Lokhu bathi kungenziwa ngokuthumela imibiko ezwisiswa ngabantu bonke ukuze kwehliswe inani labalahlekelwa yimpilo hatshi lokho okuvelele ilizwe kuze kune izulu lesiphepho uCyclone Idai elidale umonakalo omkhulu. Lezi ngcwethi zithi kumele kube yimibiko efinyelelwa nguzulu kalula kusetshenziswa indlela ezehlukeneyo zokukhulumisana zangalez'insuku ezinjengenkundla zebulenjini lobomakhalekhukhwini. Eyinye yalezi ngcwethi uDokotela Leonard Unganai uthi okwamanje bayazehlulekela abakhangelane lezomthetho ngokwethulela uzulu imibiko. “Esesikunanzelele lapho abezomkhathi besethula imibiko yabo kabalayo indlela eyiyo abayisebenzisayo etsho ukuba nxa sekunje sokumele kuthunyelwe umbiko wokulimukisa uzulu. Ukubona kwami ngesinye sezikhexe ezikhona kwezokusabalalisa imibiko ephathelene lezomumo womkhathi." UNkosazana Edith Katiji, owaziwa ngelokuthi ‘Edith Weutonga’ ongumculi weAfrojazz, uthi kunengi okwakungenziwa ngabakunhlangothi ezehlukeneyo, okubalisa olwabaculi, ukulimukisa uzulu lohulumende ngezulu lesiphepho uCyclone Idai. Ngibona ingani njengabahlabeleli ngabe sancedisa ukuthi abantu bazi ukuthi kwenzakalani. Abahlabeleli abanengi sihlala siku social media kodwa besingakhulumi ngakho and mina njengo Edith Weutonga inhliziyo yami ibuhlungu ukuthi ngabe sancedisa abantu abanengi ngokukhuluma ngakho ... Ngokuhlabela ngakho ukuthi silimukise abantu ukuthi ikhona ingozi ebuyayo, sukanini lapho elihleli khona, sukanini lapho, lalelanini lihambe liyehlala endaweni eziphezulu kodwa asenzanga kanjalo." U-Edith uthi kumqoka ukuba sizinuke amakhwapha njengelizwe sibone ukuba singenzani ukuthuthukisa indlela esiphatha ngayo izehlakalo eziyingozi. Kusenjalo, umphathintambo wezabelo njalo ongumgcinisihlao wequla labaphathintambo abakukhomithi ebona ngezokulondolozwa kwemvelo lokwenqabela ingozi, uMnu. July Moyo, uthi kunengi asebekufundile ngemva kwengozi edalwe yiCyclone Idai.